Team Rynkeby stuðlar bardagan ímóti barnakrabba við at savna inn í Danmark, Svøríki, Finnlandi, Noregi og Føroyum. Barnakrabbi er serstakliga álvarslig sjúka. Hóast vísindi eru komin væl áleiðis seinnu árini, so at tað eydnast at bjarga einum 80 prosentum av teimum børnum, ið fáa staðfest krabbamein, so er sjúkan orsøkin til mestan deyða, sum stavar frá sjúku, hjá børnum í aldrinum 1-15 ár. Eisini mugu summi børn, sum klára at liva við sjúkuni, liva restina av lívinum við fylgjunum at tí viðgerð, tey hava fingið. Nøkur verða lívsør, onnur missa limir, nøkur fáa so álvarsligan heilaskaða, at tey fara ongantíð at kunna liva eitt vanligt lív.